b'\n_START_ARTICLE_\nDiorit\n_START_SECTION_\nNahajali\xc5\xa1\xc4\x8da\n_START_PARAGRAPH_\nDiorit je relativno redka kamnina. Najbolj znana nahajali\xc5\xa1\xc4\x8da so v Veliki Britaniji (grofija Leicestershire), Italiji (Sondrio), Nem\xc4\x8diji (Sa\xc5\xa1ka), Finski, Romuniji, severovzhodni Tur\xc4\x8diji, srednji \xc5\xa0vedski (Sm\xc3\xa5land), Novi Zelandiji (pogorje Darrans), otoku Guernsey (Kanalski otoki), ZDA (Minnesota) in Egiptu (Idahet)._NEWLINE_Orbikularni razli\xc4\x8dek dorita se po nahajali\xc5\xa1\xc4\x8du na Korziki imenuje korzit ali napoleonit._NEWLINE_V Sloveniji se v osrednjem delu Pohorja nahaja granodiorit, ki je v terciarju prodrl na povr\xc5\xa1je kot lakolit (\xc4\x8dok) in je najstarej\xc5\xa1a metamorfna kamnina na na\xc5\xa1em ozemlju. Kamnino so v\xc4\x8dasih imenovali tonalit, vendar so ime spremenili, ker ni ustrezalo njegovi mineralo\xc5\xa1ki sestavi.\n_START_SECTION_\nZgodovinska raba\n_START_PARAGRAPH_\nDiorit je izjemno trda kamnina, ki se zelo te\xc5\xbeko obdeluje, zato so ga v starih civilizacijah, na primer v Egiptu, uporabljali za obdelovanje granita. Velika trdota po drugi strani omogo\xc4\x8da fino obdelavo in poliranje in veliko trajnost izdelka._NEWLINE_Diorit se je sorazmerno pogosto uporabljal za izdelavo napisov, saj je relief mnogo la\xc5\xbee izklesati kot trodimenzionalen kip. Najslavnej\xc5\xa1i napis je verjetno Hamurabijev zakonik, vklesan na 2,23 m visokem stebru iz \xc4\x8drnega diorita, ki je sedaj razstavljen v Louvru. Diorit so v umetnosti najpogosteje uporabljale civilizacije na Srednjem Vzhodu, na primer v Starem Egiptu, Babiloniji, Asiriji in Sumeriji. V prvem velikem mezopotamskem cesarstvu Sargona Akadskega je bil tako cenjen, da je bila kraja diorita eden od razlogov za vojno._NEWLINE_Diorit so v umetnosti uporabljali tudi v kasnej\xc5\xa1ih obdobjih, vendar je bil zaradi trajnosti mnogo bolj priljubljen v gradbeni\xc5\xa1tvu. Uporabljali so ga Inki in Maji, predvsem za graditev zunanjih zidov trdnjav, izdelavo oro\xc5\xbeja itd. Posebno priljubljen je bil pri srednjeve\xc5\xa1kih islamskih graditeljih. Kasneje se je pogosto uporabljal za tlakovanje. Veliko z dioritom tlakovanih cest je \xc5\xa1e vedno v Angliji, Guernseyu (Kanalski otoki) in \xc5\xa0kotski, pa tudi v Ekvadorju in na Kitajskem. Diorit ima sicer grobo teksturo, vendar se ga kljub temu lahko polira. Stopnice katedrale svetega Pavla v Londonu na primer so obiskovalci v nekaj stoletjih spolirali do visokega sijaja.'